SKRIFTLIG FORESPØRGSEL E-0681/02

af Caroline Jackson (PPE-DE)og Phillip Whitehead (PSE) til Kommissionen

(11. marts 2002)

Om: Sikkerhed for passagerer på Virgin Express-fly og bestemmelser vedrørende afstanden mellem flysæderne

Erfaringer med flyvning med Virgin Express mellem Bruxelles og Heathrow-lufthavnen i London viser, at sæderækkerne i de benyttede fly står så tæt, at det ikke er muligt for passagererne at indtage den såkaldte brace position (dvs. bøje nakken og lægge hænderne bag hovedet) i en nødsituation. Eftersom flyene er registreret i Belgien og dermed hører under Den Internationale Civile Luftfartsorganisation, er Virgin Express ikke retsligt forpligtet til at sørge for en specifik mindsteafstand mellem hvert sæde. Den nuværende opstilling af sæderne bringer imidlertid klart sikkerheden for de europæiske flypassagerer om bord på disse afgange i fare. Har Kommissionen kendskab til disse forhold?

Agter Kommissionen at indføre EU-bestemmelser for at øge standardafstanden mellem sæderne og dermed følge konklusionerne i en af Organisationen af Fælles Luftfartsmyndigheder bestilt undersøgelse, der anbefaler, at afstanden øges på grund af befolkningens tiltagende højde og vægt.

Svar afgivet på Kommissionens vegne af Loyola de Palacio

(25. april 2002)

Fly certificeres af medlemsstaterne i henhold til JAA's (Joint Aviation Authorities) sikkerhedsstandard JAR-25, idet denne standard er obligatorisk i Fællesskabet ved Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart(1). JAR-25 opfylder kravene i bilag 8 i konventionen angående international civil luftfart, og er i det store og hele harmoniseret med den tilsvarende amerikanske FAR-25 fastsat af American Federal Aviation Administration.

I ovennævnte sikkerhedsstandarder kontrolleres kabinens parametre, f.eks. sædevinkel ikke direkte, men kontrolleres direkte ved kravene om evakuering og beskyttelse mod skade på hoved og ben ved nødlanding.

JAR-25 tilpasses til periodiske tekniske fremskridt og ændrede behov som enhver anden standard. JAA har derfor et forskningsbudget til sikkerhedsrelaterede undersøgelser. Den undersøgelse, det ærede medlem henviser til, indgår i JAA's koordinerede forskningsprogram om kabinesikkerhed.

Den pågældende undersøgelse evaluerer sædeforholdene i lyset af kropsdimensionerne hos den aktuelle population med henblik på de ovennævnte nødlandingskrav.

Standardisering udføres stadig af JAA, indtil det fremtidige luftfartssikkerhedsagentur bliver operationelt. Kommissionen mener derfor, at det først og fremmest er eksperterne i JAA, der skal vurdere undersøgelsens resultater og beslutte, om det er nødvendigt at foretage ændringer til JAR-25. Den har derfor ingen planer om at foreslå en forordning om sædeafstand som sådan, men foretrækker at behandle resultaterne af undersøgelsen ved en ændring, om nødvendigt, af den obligatoriske sikkerhedsstandard JAR-25. Kommissionen mener, at undersøgelsens emne er et vigtigt sikkerhedselement, og agter at følge JAA's arbejde omhyggeligt.

Når luftfartssikkerhedsagenturet bliver operationelt i den nære fremtid, certificeres fly, flydele og apparatur af agenturet med anvendelse af de luftsikkerhedsspecifikationer, der foreslås af Kommissionen på agenturets anbefaling, og som vedtages af Kommissionen i henhold til forskriftsudvalgsproceduren.

(1) EFT L 373 af 31.12.1991.